Document ID: 32002R1973

Nõukogu määrus (EÜ) nr 1973/2002,
5. november 2002,
millega muudetakse määrust (EÜ) nr 2026/97 kaitse kohta subsideeritud impordi eest riikidest, mis ei ole Euroopa Ühenduse liikmed
EUROOPA LIIDU NÕUKOGU,
võttes arvesse Euroopa Ühenduse asutamislepingut, eelkõige selle artiklit 133,
võttes arvesse komisjoni ettepanekut
ning arvestades järgmist:
(1) Nõukogu võttis määrusega (EÜ) nr 2026/97 [1] vastu ühised eeskirjad kaitse kohta subsideeritud impordi eest riikidest, mis ei ole Euroopa Ühenduse liikmed.
(2) Määruse (EÜ) nr 2026/97 artikliga 6 sätestatakse teatavad suunised toetuse saaja saadud kasu arvutamiseks, sealhulgas turu võrdlushind, mille suhtes kasu suurus kindlaks määratakse. On mõistlik anda selgitus selle kohta, milliseid eeskirju järgida juhul, kui asjaomases riigis turu võrdlushinda pole. Sellisel juhul tuleks võrdlushind määrata korrigeerides asjaomases riigis valdavaid tingimusi vastavalt seal tegelikult kasutuselolevatele teguritele. Kui see ei ole võimalik, muu hulgas põhjusel, et selliseid hindu või kulusid ei ole või need ei ole usaldusväärsed, tuleks asjakohane võrdlushind määrata teiste turgude tingimuste alusel.
(3) Määruse (EÜ) nr 2026/97 artikliga 4 nähakse ette, et teatavad keskkonnale, teadusuuringuteks ja regionaalarenguks antud subsiidiumid ei ole tasakaalustatavad. Lisaks tõdetakse kõnealuse määruse artikli 10 lõigetes 5 ja 6, et uurimist võib algatada selleks, et teha kindlaks, kas subsiidiumid on tasakaalustatavad, ja et uurimist ei või alustada juhul, kui see on seotud teatavate mittetasakaalustatavate subsiidiumidega. WTO subsiidiumide ja tasakaalustusmeetmete lepingu asjaomased sätted pidid kehtivuse kaotama 31. detsembril 1999, kui WTO liikmed teisiti ei otsusta. Sellist otsust ei ole tehtud ja seepärast need asjaomased sätted enam ei kehti. Sellest tulenevalt on vaja anda hinnang, kas määruse (EÜ) nr 2026/97 mittetasakaalustatavaid subsiidiume käsitlevad sätted tuleks säilitada. Ühenduse suuremad kaubanduspartnerid neid sätteid enam oma tasakaalustusuuringutes ei kohalda. Seda silmas pidades ja selleks, et säilitada WTO lepingus sätestatud õiguste ja kohustuste tasakaal, peetakse asjakohaseks tunnistada määruse (EÜ) nr 2026/97 mittetasakaalustatavaid subsiidiume käsitlevad sätted kehtetuks.
(4) Määruse (EÜ) nr 2026/97 artikli 28 lõikes 5 täpsustatakse, et kättesaadavate andmete kasutamise korral tuleb kasutatavat teavet kontrollida erinevate teabeallikate alusel. Peetakse kasulikuks täpsustada, et kõnealused allikad võivad vajaduse korral käsitleda ka maailmaturu või muude tüüpiliste turgudega seotud teavet.
(5) Õiguskindluse huvides peetakse asjakohaseks ette näha, et kõnealuseid muudatusi tuleks võimalikult ruttu kohaldada kõikide uute uurimiste suhtes,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 2026/97 muudetakse järgmiselt:
1. Artikli 6 punktile d lisatakse järgmine tekst:
"Kui kõnealuse toote või teenuse puhul ei ole sellega varustamise või selle ostmise maal selliseid valdavaid turutingimusi, mida oleks võimalik asjakohaste võrdlusarvudena kasutada, kohaldatakse järgmisi eeskirju:
i) asjaomase riigi valdavaid turutingimusi korrigeeritakse tegelike kulude, hindade ja muude selles riigis kasutusel olevate tegurite alusel tavapärastele turutingimustele vastava sobiva summa võrra; või
ii) vajaduse korral kasutatakse mõne muu riigi turu või maailmaturu valdavaid tingimusi, mis on toetuse saajale kättesaadavad."
2. Artikkel 4 ning artikli 10 lõiked 5 ja 6 tunnistatakse kehtetuks.
3. Artikli 28 lõikele 5 lisatakse järgmine lause:
"Selline teave võib vajaduse korral sisaldada asjaomaseid andmeid maailmaturu või muude tüüpiliste turgude kohta."
Artikkel 2
Käesolev määrus jõustub järgmisel päeval pärast selle avaldamist Euroopa Ühenduste Teatajas.
Käesolevat määrust kohaldatakse pärast selle jõustumist kõikide määruse (EÜ) nr 2026/97 kohaselt algatatud uurimiste suhtes.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. november 2002

Labels: 13
3
5